1. Myu shamyit shamat masing.
2. Htunghking laili laika ga shamyit shamat masing.
3. Makam masham labau shamyit shamat masing.
4. Sutlu ngamai bawng ring shamyit shamat masing.
Lahta de na masing kaba jahkrat nna, gangwi gawng kya hkra ladat tam mahkyen jaw jaw, hkrang shapraw nga sai myen asuya a kata bungli hta yajang annau ni myi tut hkum tut hkam sha nga saga ai. Mare kahtawng nat ya ai, sutgan lu malu mu mamu yawng la ya ai, jahten sharun ya ai, magam yingam n'mai galaw sai, nga shara pyi tam shamat hkyen nga saga ai. Dai gaw labau hta prat dingsa maumwi zawn matsin hkaidan na tatut hkrum gatut nga ai. Chyahkrung gatsing htu lup kau ai nga maumwi zawn she na ga yu ai ya gaw tatut hkumtut hkrum sha saga ai. Hpa hta shatai na ta? Pra sa ai mungkan ndai hpe nju ai madaw ngu na sai kun? Myu tsaw mung tsaw hpunau ni e ja ja myit yu ra saga ai. Tinang myu sha ni hpe chyazai du sat zawn galaw nga ai ni hte naw pawng, naw bawngban chyai nga yang kaja na kun? Dusat myit sha rawng ai ni hte naw bawng jahta na kun?
Mung Masa Bawngban Na
1. Panglung ga sadi ahkyak ntawn sai.
2. 2008 gawda ai tara nmai gram ai.
3. BGF-lamu ga jarik sin dap gale shangun ai.
4. 2010 ra lata poi tinang Myu sha ni nmai shang hkra galaw sai.
5. Rapdaw nga ai shani bawngban ga nga ai.
Lahta de na mahkyen kata kaw sadi dung numshawn shaw galaw sa wa ai lam hpa n'nga ai hta n'ga majan hte annau ni hpe mahtai jaw wa sai. Dai ni gaw shamyit shagrawt chyahkrung htu lup ai madang she du sai. Ya dai ni lapran ra lata poi hta mung Mohgaung, Hpakant, Manmaw mare kaba ni hta hpyen masa simsa lam n'nga ai majaw n'mai galaw ai nga kalang bai annau ni hpe rapdaw n'mai du shang hkra maw lanyet shachyai ninghpai masu sai, ningren galu hte gabat hkrum sai. Nam lawm nna dumsi gamai ai ladat lang hkrum saga ai. U hka hpe u nsawn ai hpa, kalang masu hkrum yang naw tsamai ai 2 lang masu hkrum nna hkan galaw ai wa madaw mana kaba she rai sai.
Bawngban sa wa ai ten hta mung hpyen masa dawdan hparan lu ai ni n'lawm ai, ndai gaw hpa nsawn ai ma chyai chyai ai hte shabung hkrum ai, lama ta masat htu kau yang gaw htawng madun sha hkrum ai katut na sha re, myu sha yawng a matu kaja ai mahtai gaw pru na n re, agung alau htawng madun sha ai nhkrum hkra sadi ga. Hpunau dingdung, dingda sam ni hte simsa masat htu tim ya hkyak hkyak gap hkat nga ai hpe dum ga.
Mungkan rapdaw de shi tang tik tik, ninghkap n'gun madun tik tik, maigan du nga ai hpunau ni yawng mung madu du nga ai mungdan kaw n'gun madun tik tik, seng ang ai rung ni de laika pa shadu tik tik galaw nna KOI/KIA hpu shawng lam woi ni mung gasat tik tik rai, Padang hkrun lam masing hpe grau numshawn kaba shaw nna matut manoi lu ai atsam yawng hte hpyen man mung masa man hpaw nna nsim nsa gasat saga law. KNO mung n'gun kaba langai hkyen nna maigan du mungdan shagu na ta masat chyawm woi htu nna UN rung hte tinang nga ai mungdan na seng ang ai rung ni de annau ni mabyin hpe tang shawn ra sai. Mungdan shagu hta bang na laika hpe langai sha rai na hku KNO kaw nna lit la ya ai hte tang shawn yang tang du ai hte kaja na re ngu kam ai. Ya jang rawt saga law.
Tinang myu sha ni gatsing chyahkrung htu lup ai zingri zingrat hkrum ai hte hpa garai n'chye shi ai myit nsu shi ai annau ni a ma kaji ni hpe yu nna ja ja dating ninghkap gasat sa ga .
Prat htum tim labau galoi nsi na re, GASAT, GA GARAN MAI SAI.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn